నజీబుల్లా జద్రాన్

నజీబుల్లా జద్రాన్ (జననం 1993 ఫిబ్రవరి 28) ఆఫ్ఘన్ క్రికెటరు, ఆఫ్ఘనిస్తాన్ ట్వంటీ20 ఇంటర్నేషనల్ (T20I) జట్టుకు వైస్ కెప్టెన్. జద్రాన్ ఎడమచేతి వాటం బ్యాటరు, కుడిచేతి ఆఫ్ బ్రేక్‌ బౌలరు. అతను 2012 జూలైలో ఆఫ్ఘనిస్తాన్ తరపున అంతర్జాతీయ అరంగేట్రం చేసాడు.

కెరీర్

టీ20 ఫ్రాంచైజీ కెరీర్ 
2018 జూన్ 3న, గ్లోబల్ T20 కెనడా టోర్నమెంట్ ప్రారంభ ఎడిషన్ కోసం ప్లేయర్స్ డ్రాఫ్ట్‌లో మాంట్రియల్ టైగర్స్ తరపున ఆడేందుకు జద్రాన్ ఎంపికయ్యాడు.   2018 సెప్టెంబరులో, అతను ఆఫ్ఘనిస్తాన్ ప్రీమియర్ లీగ్ టోర్నమెంట్ యొక్క మొదటి ఎడిషన్‌లో కాందహార్ జట్టులో ఎంపికయ్యాడు.  మరుసటి నెలలో, అతన్ని 2018–19 బంగ్లాదేశ్ ప్రీమియర్ లీగ్ కోసం, చిట్టగాంగ్ వైకింగ్స్ జట్టులోకి తీసుకున్నారు.

2019 జూన్లో, జద్రాన్ 2019 గ్లోబల్ T20 కెనడా టోర్నమెంట్‌లో విన్నిపెగ్ హాక్స్ ఫ్రాంచైజీ జట్టు తరపున ఆడేందుకు ఎంపికయ్యాడు.  2019 నవంబరులో, అతను 2019–20 బంగ్లాదేశ్ ప్రీమియర్ లీగ్‌లో ఖుల్నా టైగర్స్ తరపున ఆడేందుకు ఎంపికయ్యాడు. 2020 ఆగస్టులో, అతను 2020 కరీబియన్ ప్రీమియర్ లీగ్ కోసం సెయింట్ లూసియా జౌక్స్ స్క్వాడ్‌లో ఎంపికయ్యాడు. వీసా పరిమితుల కారణంగా పోటీని కోల్పోయిన కోలిన్ ఇంగ్రామ్ స్థానంలో అతను చేరాడు.

2021 ఏప్రిల్లో, 2021 పాకిస్తాన్ సూపర్ లీగ్‌లో రీషెడ్యూల్ చేయబడిన మ్యాచ్‌లలో ఆడేందుకు జద్రాన్‌ను కరాచీ కింగ్స్ సంతకం చేసింది.  2021 నవంబరులో, అతను 2021 లంక ప్రీమియర్ లీగ్ కోసం ఆటగాళ్ల డ్రాఫ్ట్‌ను అనుసరించి దంబుల్లా జెయింట్స్‌కు ఆడటానికి ఎంపికయ్యాడు.

అంతర్జాతీయ కెరీర్ 
ఐర్లాండ్‌లో జరిగిన 2011 అండర్-19 ప్రపంచకప్ క్వాలిఫైయర్‌లో జద్రాన్ ఆఫ్ఘనిస్తాన్ అండర్-19 జట్టుకు ప్రాతినిధ్యం వహించాడు. రావల్పిండి రామ్స్‌తో జరిగిన ఫైసల్ బ్యాంక్ ట్వంటీ-20 కప్‌లో ఆఫ్ఘన్ చీతాస్‌లతో జద్రాన్ తన తొలి ట్వంటీ-20 ఆడాడు. అతను ఆ పోటీలో, ఫైసలాబాద్ వోల్వ్స్, ముల్తాన్ టైగర్స్‌ జట్లతో జరిగిన న్యాచ్‌లలో మరో రెండుసార్లు ఆడాడు. అతను ఈ మూడు ప్రదర్శనలలో 29.00 సగటుతో 58 పరుగులు చేశాడు. అత్యధిక స్కోరు 51 నాటౌట్. రావల్పిండి రామ్స్‌తో జరిగిన మ్యాచ్‌లో సోహైల్ తన్వీర్‌ను అవుట్ చేసి, తన తొలి వికెట్‌ కూడా సాధించాడు.

2018 డిసెంబరులో, జద్రాన్ 2018 ACC ఎమర్జింగ్ టీమ్స్ ఆసియా కప్ కోసం ఆఫ్ఘనిస్తాన్ అండర్-23 జట్టుకు కెప్టెన్‌గా ఎంపికయ్యాడు.  2019 మార్చిలో, ఐర్లాండ్‌తో జరిగిన మూడో వన్‌డేలో, అతను తన మొదటి వన్‌డే సెంచరీ సాధించాడు. 

2019 ఏప్రిల్లో, జద్రాన్ 2019 క్రికెట్ ప్రపంచ కప్ కోసం ఆఫ్ఘనిస్తాన్ యొక్క 15 మంది వ్యక్తుల జట్టులో ఎంపికయ్యాడు.  2021 జూలైలో, జద్రాన్ ఆఫ్ఘనిస్తాన్ T20I జట్టుకు వైస్ కెప్టెన్‌గా ఎంపికయ్యాడు.  2021 సెప్టెంబరులో, అతను 2021 ICC పురుషుల T20 ప్రపంచ కప్ కోసం ఆఫ్ఘనిస్తాన్ జట్టులో ఎంపికయ్యాడు.

మూలాలు 

జీవిస్తున్న ప్రజలు
1993 జననాలు
ఆఫ్ఘనిస్తాన్ క్రికెట్ క్రీడాకారులు